Kembara Kenali Borneo

**Kembara Kenali Borneo** merupakan konvoi anjuran Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, dan Raja Permaisuri Agong, Tunku Azizah Aminah Maimunah Iskandariah. Diadakan dari 3 hingga 13 September 2023, perjalanan konvoi ini merentasi Malaysia Timur, bermula di Sabah, bergerak melalui Sarawak, dan juga termasuk lawatan ke Brunei. Sempena Hari Malaysia pada 16 September, konvoi itu menyelusuri Lebuhraya Pan Borneo. Konvoi itu adalah sebahagian daripada visi Al-Sultan Abdullah untuk memperdalam hubungan antara institusi beraja Malaysia dan rakyat Malaysia Timur.

## Latar belakang

Lebuhraya Pan Borneo ialah projek infrastruktur utama yang direka bentuk untuk mewujudkan sistem jalan berlingkar yang komprehensif merentasi pulau Borneo, menghubungkan Malaysia, Brunei, dan sebahagian Kalimantan di Indonesia. Di sebelah Malaysia, lebuh raya itu terdiri daripada laluan-laluan persekutuan Malaysia Timur, berakhir di Telok Melano, Lundu di Sarawak, dan Serudong, Kalabakan di Sabah.

Sejarah terawal lebuh raya direkodkan pada zaman pascaperang, dan pembangunan ketara mula dibuat selepas penyertaan Sabah dan Sarawak ke dalam Malaysia pada 1963. Kini, penaiktarafan giat dijalankan untuk menaik taraf keseluruhan Lebuhraya Pan Borneo menjadi satu lebuh raya rasmi, dengan masa siap dijadualkan pada tahun 2025.

Pada 13 Februari 2023, dalam titah diraja istiadat pembukaan Penggal Kedua Parlimen Malaysia ke-15, Yang di-Pertuan Agong ketika itu, Al-Sultan Abdullah Ri'ayatuddin Al-Mustafa Billah Shah, menzahirkan hasrat baginda untuk memandu di Lebuhraya Pan Borneo. Baginda menyatakan kepuasannya terhadap kemajuan projek itu. Baginda bertitah bahawa satu rancangan sedang dirangka bersama pihak berkaitan untuk melakukan kembara di sepanjang lebuh raya itu.

### Senarai kerabat
Senarai kerabat terlibat dalam konvoi adalah seperti yang berikut:

* Yang di-Pertuan Agong, Sultan Abdullah Ri'ayatuddin Al-Mustafa Billah Shah
* Raja Permaisuri Agong, Tunku Azizah Aminah Maimunah Iskandariah
* Anakanda Sultan Abdullah
** Tengku Arif Bendahara Tengku Muhammad Iskandar Ri'ayatuddin Shah
** Tengku Puteri Raja Tengku Puteri Jihan Azizah 'Athiyatullah
** Tengku Puteri Raja Tengku Puteri Ilisha Ameera
** Tengku Puteri Raja Tengku Puteri Ilyana

## Garis masa

### 3 September
Para kerabat tiba di Sabah melalui Lapangan Terbang Tawau pada 1:50 petang, dan konvoi bergerak ke bandar Tawau selama lima jam 30 minit. Pada waktu malam, majlis santapan dan majlis pelancaran diadakan di Dewan Masyarakat Tawau. Majlis dihadiri oleh para kehormat, termasuk Timbalan Perdana Menteri Fadillah Yusof, Ketua Menteri Sabah Hajiji Noor serta wakil Sarawak, menteri kebudayaan negeri, Abdul Karim Rahman Hamzah, dan melibatkan pameran kebudayaan serta masakan setempat.

### 4 September

Kembara Kenali Borneo bermula di Bulatan 0KM (Berdekatan Padang Bandaran, Tawau, Sabah, dan berangkat ke arah Lahad Datu. Di Lahad Datu, Sultan Abdullah berkenan melawat ibu pejabat Kawasan Keselamatan Khas Pantai Timur Sabah (ESSCom), pangkalan polis marin Lahad Datu serta kawasan perumahan para pegawai, dan dipertunjukkan perkembangan gerakan ketenteraan di sana. Sementara itu, Tunku Azizah pula berangkat ke majlis santapan rakyat di Dewan Perdana Lahad Datu terlebih dahulu, sebelum Sultan Abdullah turut tiba, dan merangkumi pelbagai aktiviti seperti memasak, pertunjukan kebudayaan dan kurniaan bantuan kepada golongan kurang upaya. Konvoi kemudiannya berangkat ke Sandakan dan bermalam di situ.

### 5 September
Konvoi pada 5 September merangkumi kawasan timur laur Sabah seperti Sandakan serta Beluran, dan kemudiannya ke pertengahan Sabah, dengan lawatan di pekan Telupid dan Kundasang. Baginda berkenan melawat Pusat Pemuliharaan Orang Utan Sepilok dan menjenguk spesies-spesies Borneo terancam seperti orang utan Borneo dan gajah Borneo. Di samping itu, baginda turut berkenan melawat tapak pembinaan projek Lebuhraya Pan Borneo. Baginda berkenan menghadiri majlis santapan dan pertunjukan kebudayaan di Telupid. Konvoi pada 5 September berakhir di Kundasang dengan satu lagi majlis santapan, dan disertai pertunjukan kebudayaan Ranau.

### 6 September
Pada 6 September, Kembara Kenali Borneo tiba di ibu negeri Sabah, Kota Kinabalu. Perjalanan bermula dari Ranau, dan baginda berkenan singgah di Nabalu, sebelum melintasi Tamparuli dan Sepanggar lalu tiba ke pusat Kota Kinabalu. Di pusat bandar, Sultan Abdullah berkenan merasmikan kompleks Kompleks Mahkamah Syariah Negeri Sabah, sementara Raja Permaisuri dijadual melawat Jabatan Penjara. Majlis santapan pada waktu malam dianjurkan di Pusat Konvensyen Antarabangsa Sabah, dan dihadiri tetamu kehormat negeri Sabah.

### 7 September

Pada waktu pagi, lawatan ke kompleks Persatuan Kebudayaan Kadazandusun di Penampang diadakan, dengan pertunjukan kebudayaan diadakan. Ini menandakan akhir perjalanan Kembara Kenali Borneo di Sabah.

Pada waktu malam, konvoi mula memasuki negeri Sarawak, dengan permulaan di Lawas. Kemudian, konvoi memasuki Brunei melalui Temburong, dengan kedatangan disambut oleh Putera Mahkota Brunei Al-Muhtadee Billah dan para menteri Brunei, sebelum melintasi Jambatan Sultan Haji Omar Ali Saifuddien ke belah kiri Brunei sebelum bersemayam di ibu negara, Bandar Seri Begawan.

### 8 September
8 September menyaksikan aktiviti di Brunei. Pada tengah hari, baginda berkenan melakukan solat Jumaat di Masjid Jame' Asr Hassanil Bolkiah di ibu negara. Pada malam pula, baginda berangkat ke majlis santapan malam bersama Sultan Brunei Hassanal Bolkiah dan kerabat diraja Brunei di Istana Nurul Iman.

### 9 September
Kembara meninggalkan Brunei, dan berangkat ke Miri. Pada petang, konvoi baginda tiba di Coco Cabana, dan dipersembahkan dengan pertunjukan kebudayaan setempat, termasuk pakaian tradisional oleh para pengunjung. Pada petang itu juga, baginda berangkat bagi majlis santapan petang di Kampung Pangkalan Lutong bersama komunitit tempatan.

### 10 September
Kembara pada 10 September berangkat ke Bintulu. Konvoi baginda mengadakan pertemuan dengan rakyat di Pantai Bungai, Bekenu. Di sebelah petang, konvoi berangkat ke Kampung Penan Muslim, Batu 10, dan disambut dengan pertunjukan kebudayaan setempat. Bagina kemudiannya berangkat melalui Jejambat Nyabau dengan kehadiran wakil Jabatan Kerja Raya setempat, sebelum menghadiri majlis santapan malam di rumah kediaman Pemangku Yang di-Pertua Negeri, Tan Sri Datuk Amar Mohamad Asfia Awang Nassar.

### 11 September
Pada hari ini, Sibu menjadi tumpuan Kembara Kenali Borneo. Pada malam, konvoi berangkat ke Kampung Bandong bagi majlis santapan malam, dengan kehadiran kenamaan Sarawak.

### 12 September
Pada waktu pagi, baginda tiba di Pasar Sentral Sibu, dan melakukan lawatan di sana. Selepas itu, konvoi berangkat menuju ke ibu kota Sarawak, Kuching. Hari ini menyaksikan perjalanan konvoi selama kira-kira 15 jam ke Kuching dengan kehadiran orang ramai di sepanjang laluan konvoi, dan melalui pekan seperti Simanggang (Sri Aman) dan Serian sebelum tiba di ibu kota pada tengah malam (13 September) bagi menghadiri majlis santapan malam dan majlis penutupan kembara.

## Lihat juga

* Kembara Mahkota Johor

## Rujukan